Leerlinge spuit glo gifstof in klaskamers | Netwerk24
Leerlinge spuit glo gifstof in klaskamers
20 Februarie 2017 18:44
Altesaam 27 leerlinge aan die Silverstream Senior Secondary School in Manenberg is Maandag vir die inaseming van gifstowwe behandel nadat leerlinge glo 'n onbekende middel in twee klaskamers gespuit het.
Volgens Paddy Atwell, 'n woordvoerder van die Wes-Kaapse onderwysdepartement, word die middel glo gewoonlik aan diere se seerplekke gesmeer.
"Die middel het die leerlinge naar gemaak. Drie leerlinge is na die Heideveld-hospitaal geneem en 24 ander na die Hanover Park-daghospitaal."
Volgens Robert Daniels, woordvoerder van die EMS-nooddiens, is die leerlinge behandel vir blootstelling aan 'n plaagdoder voordat hulle na die gesondheidsentrums geneem is.
Atwell sê die leerlinge wat verantwoordelik was vir die daad is reeds geïdentifiseer. "Hulle sal voor 'n tugverhoor gedaag word."